Påkørslen skete klokken 10.30 torsdag formiddag, og på grund af de synlige skader på broen blev al trafik over og under den stoppet, indtil man kendte skadernes omfang. Banedanmark fik en ingeniør til at undersøge skaderne, og først fik togene lov til at køre igen, og da al oprydning var klaret, fik bilerne også igen lov til at køre af Ringvejen. Men Nordjyllands Politi har endnu ikke fundet frem til, hvilken lastbil det var, der ramte broen. - Vi ved simpelthen ikke hvem det er. Vi har ingen nummerplade eller beskrivelse af lastbilen. Derfor ved vi heller ikke, om chaufføren overhovedet har registreret, at han har ramt broen, siger vagtchef ved Nordjyllands Politi, Bruno Brix, til TV2 Nord. Derfor efterlyser politiet også vidner til påkørslen. Al information kan gives til Nordjyllands Politi på telefon 114.

Referat:
Torsdag ramte en lastbil jernbanebroen over Ringvejen i Hjørring. Både togdriften og trafikken under broen blev stoppet i nogle timer - men lastbilen mangler.